**Javni razpis za krepitev aktivnih državljanskih pravic in opolnomočenje nevladnih organizacij na tem področju**

**V P R A Š A N J A I N O D G O V O R I**

**(18. 4. 2023, 4. 5. 2023)**

|  |  |  |  |
| --- | --- | --- | --- |
| **Zap. št.** | **Vprašanje** | **Sklop** | **Odgovor** |
| 1. | Želimo se prijaviti na SKLOP E. Letni prihodki za 2022 so presegli 150.000. V razpisu smo torej za sklop E uvrščeni med dobro razvite nevladne organizacije. Glede na to, da je naš fokus delovanja v občini in si na lokalnem nivoju prizadevamo za dvig participacije vseh občanov, seveda nimamo namena projekta izvajati na nacionalni ravni. Ali lahko organizacija, ki sodi v kategorijo »dobro razvita organizacija« izvaja projekt samo na lokalni ravni? | E | V okviru SKLOPA E se sofinancirajo 48-mesečni programi in ne projekti. Za SKLOP E2 se predvideva usmerjenost na nacionalno raven, zato v okviru predmetnega javnega razpisa dobro razvita organizacija ne more prejeti sofinanciranja za izvedbo programa, ki bi se izvajal samo na lokalni ravni. |
| 2. | Ali se za kombinirano usposabljanje upošteva tudi primer, ko prijavitelj izvede eno usposabljanje samo on-line in drugo usposabljanje v obliki študijskega obiska? Pri čemer gre pri obeh delih za dva različna "izvajalca". Teoretični del bi izvajala organizacija iz Irske (samo on line), študijski obisk pa bi izvedli v Avstriji? | C | V okviru SKLOPA C so upravičena zgolj kombinirana usposabljanja. V kolikor gre za več aktivnosti znotraj istega usposabljanja (isti udeleženci, vsebine, ki se povezujejo/nadgrajujejo) in je takšna izvedba predvidena v »ponudbi« izvajalca usposabljanja, je opisana izvedba upravičena. V primeru, da gre v opisanem primeru za več usposabljanj, samo on-line usposabljanja niso upravičena. |
| 3. | Kako natančno mora biti opredeljeno v kateri državi se bo izvajalo usposabljanje? - Ali lahko navedemo dve države, glede na to, da trenutno še ni potrjena dokončna lokacija izvajanja usposabljanja? | C | V lokaciji navedite naziv države, v kateri se bo izvajalo usposabljanje. V kolikor dokončna lokacija še ni potrjena, lahko navedete dve državi. |
| 4. | V razpisni dokumentaciji za SKLOP A1 je določeno, da je pogoj za partnerja v projektu, da izpolnjuje pogoje določene v 2.členu Zakona o nevladnih organizacijah.  Glede na to, da je v 2.členu tega zakona zapisano, da Mladinski svet Slovenije NI nevladna organizacija, ali to vključuje tudi mladinske svete lokalne skupnosti. | A | Peti (5) odstavek 2. člena ZNOrg ne vključuje mladinskih svetov lokalnih skupnosti. Mladinski svet lokalne skupnosti je tako lahko partner pri SKLOPU A, če izpolnjuje vse pogoje iz 2. člena ZNOrg in druge pogoje, določene z besedilom javnega razpisa in razpisne dokumentacije. |
| 5. | Ali lahko pri sklopu A kot partnerska organizacija tudi organizacija, ki ne bo deležna financiranja in vključena v finančni plan? | A | Pri SKLOPU A lahko kot partnerji sodelujejo tudi organizacije, ki ne bodo deležne financiranja, v kolikor izpolnjujejo vse pogoje, določene z javnim razpisom in razpisno dokumentacijo. |
| 6. | Ali je mogoče, da se na javni razpis "za krepitev aktivnih državljanskih pravic in opolnomočenje nevladnih organizacij na tem področju" nevladna organizacija prijavi kot prijavitelj pri enem projektu, hkrati pa se v istem razpisnem roku prijavi kot partner pri drugem projektu? V kolikor je to dovoljeno ali morda obstajajo kakšne delne omejitve, na primer, da to ni mogoče, če se prijavlja za isti sklop, dovoljeno pa bi bilo, če gre za prijavo v dveh različnih sklopih? | VSI SKLOPI | Skladno z besedilom javnega razpisa velja, da število vlog, pri katerih posamezna organizacija sodeluje kot partner, ni omejeno. Kot prijavitelj lahko posamezna organizacija na vsak rok odpiranja na vsak SKLOP predloži eno vlogo za sofinanciranje. |
| 7. | Predmet javnega razpisa za sklop A je:  • sofinanciranje izvedbe lokalnih (A1) in nacionalnih posvetovalnih eksperimentov/procesov (A2) na razvojnih področjih Strategije razvoja Slovenije 2030 kot so:  • kakovostno življenje za vse s poudarkom na dolgotrajni oskrbi in dostojnem delu,  • nizkoogljično krožno gospodarstvo,  • trajnostno upravljanje naravnih virov,  • dostopno javno zdravje,  •medijski prostor in kultura.  Glede na to, da ima Strategija razvoja Slovenije 2030 12 razvojnih področij, vas prosimo za pojasnilo, ali so do sofinanciranja v okviru tega razpisa upravičenih projekti na vseh 12 področij strategije ali gre zgolj za 5 naštetih področij v razpisu. | A | Do sofinanciranja so upravičena tudi druga razvojna področja iz Strategije razvoja Slovenije 2030. |
| 8. | Ali je za vse sklope javnega razpisa partnerstvo nujno? | VSI SKLOPI | Partnerstvo je obvezno za SKLOPE A, B in D. |
| 9. | Za SKLOP A 1 je določen pogoj, da mora imeti eden izmed partnerjev sedež v občini, v kateri se bo izvajala vsaj ena aktivnost. Ali je pogoj izpolnjen, če ima prijavitelj/partner v občini izvajanja aktivnosti poslovno enoto? | A1 | V kolikor ima eden izmed partnerjev v občini zgolj poslovno enoto, navedeni pogoj ni izpolnjen. Pogoj za sklop A1 je izpolnjen, če ima eden izmed partnerjev **sedež** v predmetni občini. |
| 10. | Za SKLOP E je določen pogoj, da je prijavitelj od leta 2019 izvedel oziroma še izvaja dva (2) oziroma štiri (4) projekte na področju varstva/razvoja demokracije, dobrega upravljanja, transparentnosti ali aktivnega državljanstva. Kaj je razumljeno kot projekt? | E | Projekt je **časovno omejen** skup aktivnosti z jasno opredeljenimi cilji/kazalniki.  Program, ki se izvaja v več fazah ali časovnih zaporedjih in je bil predmet enega izbornega postopka (ena pogodba o sofinanciranju), je v okviru predmetnega javnega razpisa obravnavan kot en (1) projekt.  Projekti, ki so vsebinsko sorodni, vendar je bilo za njihovo izvedbo sklenjenih več pogodb o sofinanciranju (so bili npr. predmet več izbornih postopkov) se v okviru predmetnega javnega razpisa obravnavajo posamično tj. več projektov.  Javni razpis **ne zahteva**, da so projekti pridobili **javno sofinanciranje.** Mora pa prijavitelj izkazati, da gre za projekt tj. časovno omejen skup aktivnosti s cilji in kazalniki. |
| 11. | Dodatno pojasnilo pojma »dobro upravljanje« **(good governance)** | VSI SKLOPI | Za predmetni javni razpis pojem »dobro upravljanje« razumemo kot pojem *vladovanje* tj. upravljanje, ki celovito združuje demokratično in učinkovito izvajanje oblasti po načelih pravne države (Pravni terminološki slovar). |
| 12. | Ali se vloge, ki na prvem roku ne pridobijo sredstev, neposredno uvrstijo v naslednji krog odpiranja? | VSI SKLOPI | Ne. Vloge bodo obravnavane za vsak rok odpiranja posebej, in sicer:   * 1. rok - vloge, ki bodo oddane priporočeno na pošto ali v glavni pisarni ministrstva *od datuma objave javnega razpisa do 15. 5. 2023.* * 2. rok – vloge, ki bodo oddane priporočeno na pošto ali v glavni pisarni ministrstva od 1. 10. 2023 do 12. 4. 2024 * 3. rok – vloge, ki bodo oddane priporočeno na pošto ali v glavni pisarni ministrstva od 1. 10. 2024 do 12. 2. 2025.   Izbor sofinanciranih projektov/programov bo opravljen za vsak rok posebej. Prijavitelji morajo za vsak rok odpiranja oddati novo vlogo.  Za SKLOP E je predviden en rok odpiranja (2023). |
| 13. | Kako se prenašajo sredstva med SKLOPI? Ali se SKLOP E v letu 2023 zaključi tudi, če v 1. roku odpiranja ni dodeljena celotna okvirna višina sredstev predvidena za SKLOP E? | E | Za SKLOP E je predvideno samo eno odpiranje.  Javni razpis določa, da se morebitna preostala sredstva sklopa E prenesejo v naslednji rok odpiranja za SKLOP A1 oziroma SKLOP A2. |
| 14. | Kako se v okviru javnega razpisa obravnava vključevanje različnih demografskih/ekonomskih skupin? | SKLOP A, D, B | Namen javnega razpisa je sofinancirati projekte, ki v posvetovalne procese vključujejo različne ciljne skupine (A, D), oziroma razvijajo digitalne rešitve (B) za različne ciljne skupine tj. projekte,ki niso usmerjeni na aktivacijo, motivacijo **samo ene demografske skupine** (npr. samo mladi, samo starejši). |
| 15. | Kako se obravnava kazalnik *število izvedenih posvetovalnih eksperimentov/procesov* | SKLOP A, D | Kazalnik se obravnava kot **skup dejavnosti/aktivnosti,** ki bodo **pripeljale do predloga politike/predpisa, strategije ipd.**. V okviru projekta se lahko izvede tudi en sam posvetovalni eksperiment. |
| 16. | Kako se v prijavnici obravnavajo ciljne skupine, če program na isto ciljno skupino vpliva neposredno in posredno? | SKLOP E | V tem primeru isto ciljno skupino v prijavnici (poglavje 2.2 SKLOP E) obravnavate dvakrat in to ustrezno opredelite. |
| 17. | Ali se v okviru SKLOPA B sofinancira tudi priprava vsebin za delovanje razvitih digitalnih rešitev? | SKLOP B | V okviru SKLOPA B se sofinancira razvoj in nadgradnja digitalnih rešitev. V okviru zagotavljanja delovanja razvitih digitalnih rešitev pa se lahko sofinancira tudi priprava vsebin, ki so potrebne za njihovo delovanje. |
| 18. | Ali so v sklopu C upravičeni tudi **stroški plač** **udeležencev usposabljanj** za čas udeležbe na usposabljanjih? | SKLOP C | Ne. Stroški plač udeležencev usposabljanj, za čas udeležbe na usposabljanjih, niso upravičen strošek.  V SKLOPU C je upravičen le strošek osebja za vodenje projekta tj. npr. stroški priprave poročil, stroški plače osebja na projektu za čas, ki ga namenijo organizaciji usposabljanj ipd. |
| 19. | Ali je dovoljeno, da se 4-letni program izvaja **samo oziroma izključno v eni občini** vsa štiri leta? | SKLOP E1 | Skladno z javnim razpisom se program **ne more izvajati izključno v eni občini**. Lahko pa se večji del programa izvaja samo v eni občini. |
| 20. | Ali lahko v okviru sklopa D/B digitalno rešitev nadgradimo, ali se lahko nadgradnja objavi na že obstoječi spletni strani ali je potrebno spletno stran vzpostaviti na novo? | SKLOP D, B | Skladno z javnim razpisom je v okviru SKLOPA B in D upravičen razvoj in **nadgradnja spletnih rešitev**. Mora pa tudi za nadgrajene spletne rešitve **veljati, da so odprtokodne, brezplačne za uporabo in dostopne javnosti.** |
| 21. | Ali morajo biti v SKLOPU D aktivnosti povezane (A, B, C)? | SKLOP D | Sklop D pomeni celovit projekt, pri katerem se vsebine povezujejo in nadgrajujejo. Kazalniki rezultata h katerim mora prispevati vsak projekt v okviru sklopa D so opredeljeni v besedilu javnega razpisa. **Med drugim** mora projekt v okviru sklopa D rezultirati tudi v kazalniku *število lokalnih/nacionalnih politik, predpisov, strategij, na katere so vplivale nevladne organizacije.* |
| 22. | Kje v prijavnici za SKLOP E vpišemo informacije o naših stalnih sodelavcih, ki so del ekipe ali jih navedemo kje drugje? | SKLOP E | V prijavnici za SKLOP E obravnavate zaposlene in aktivne prostovoljce. Stalnih sodelavcev, če niso aktivni prostovoljci, v obrazcu prijavnice ne obravnavate. V finančnem načrtu jih upoštevate ali v okviru stroškov osebja ali v okviru stroškov zunanjih izvajalcev. |
| 23. | Pri nekaterih sklopih JR je dodatno ovrednotena izjava ministrstva. Ali lahko izjavo podpišejo tudi organi v sestavi ministrstev?  Kdo je odgovorna oseba za podpis izjave na ministrstvu? | SKLOP A2, D2, E2 | Izjavo lahko poda ministrstvo, ne pa organi v sestavi. Odgovorna oseba za podpis izjave na ministrstvu je lahko vodja sektorja, vodja službe, generalni direktor/generalna direktorica, državni sekretar/državna sekretarka, minister/ministrica. |